Branco (Kap Verde)

Branco (vullst. port. Naam: Ilhéu Branco „witt Eiland“) is en lütt Eiland in de Republiek Kap Verde. Dat Eiland höört to de nöördlichen Ilhas do Barlavento („Eilannen över’n Wind“) un liggt bi ruchweg 16° 39’N, 24°41’W twüschen Santa Luzia un Raso, de beide nich bewahnt sünd. Ok op Branco leevt keen Minsch. De Naam kummt vun de hellen Felswannen, de piel na de See hen affallt. Branco is villicht een Kilometer breed un ruchweg 4 Kilometer lang. Dat vulkaansch Eiland is vör allen för de Seedeerten üm de Küst rüm un för sien Vagels bekannt, de för den ok teemlich bekannten Guano sorgt. Butendem leeft op Branco as een vun blots twee Eilannen de kapverdsche Riesenskink.